

****

**Hogyan hirdessünk legálisan podcastokban? Reklámelhelyezési útmutatót adott ki az ÖRT és az IAB Hungary**

*Budapest – 2025. június 12.* **Milyen jogszabályok vonatkoznak a podcastokra? Ki felel a podcast tartalmáért? Mi a különbség a reklám és a támogatói megjelenés között? Ha egy hirdető, márka podcastsorozatot készít a saját nevével megjelölve, az már reklámnak minősül? – többek között ezekre a kérdésekre is választ ad a Podcast Reklámelhelyezési Útmutató, amely mától az** [**ort.hu**](https://www.ort.hu/hirek/) **és** [**iab.hu**](https://iab.hu/dokumentumok/ort-iab-hungary-podcast-reklamelhelyezesi-utmutato/) **weboldalon is elérhető.**

A podcast egyre inkább része a hirdetői médiamixnek, és bár korábban is létezett erre a médiatípusra érvényes jogszabályi környezet, rengeteg anomália volt a podcastokban zajló marketingcélú megjelenésekkel kapcsolatban. Ezért a szabálykövető podcasthirdetési gyakorlat megismerésére az Önszabályozó Reklám Testület (ÖRT) és az IAB Hungary témáért felelős közös munkacsoportja egy **Podcast Reklámelhelyezési Útmutatót** adott ki, amelyet a június 12-i Business Festen mutattak be.

A kiadvány segít jobban megérteni a podcastok mint reklámhordozók szerepét, a bennük rejlő lehetőségeket és a velük kapcsolatos szabályozási kérdéseket. Vagyis a podcastra nem mint szerkesztett tartalomra tekint, hanem a kereskedelmi gyakorlat megvalósításának lehetséges eszközét érti alatta.

“*Célunk, hogy a podcasthallgatók egyértelműen felismerjék, amikor egy tartalom fizetett megjelenés (reklám), illetve amikor az független szerkesztői (organikus) tartalomként jelenik meg. Elvi állásfoglalásunkat a hatóságok vizsgálati szempontjai, a bírósági döntések indoklásai, az ÖRT előzetes véleményezése során kialakított gyakorlata, valamint a nemzetközi gyakorlat ismerete alapján fogalmaztuk meg. Ez tehát egy általános érvényű iránymutatás a piac számára, hiszen egy konkrét reklám- és kereskedelmi tevékenység megfelelése mindig csak az összes körülmény értékelése alapján állapítható meg*” – hangsúlyozta Gerendi Zsolt, az Önszabályozó Reklám Testület főtitkára.

Az IAB Hungary másfél évvel ezelőtt egy [workshop](https://iab.hu/2023/11/24/reklamok-a-podcastben-igeretes-szakmai-parbeszed-indult-a-hatosagokkal-keszul-a-jogi-utmutato/) keretében kezdeményezett szakmai párbeszédet a Nemzeti Média- és Hírközlési Hatósággal és a Gazdasági Versenyhivatallal, hogy együtt tisztázzák, mit jelent pontosan a podcast – mint új médiatípus – jogi és üzleti szempontból, és hogy közösen tompíthassák a podcastokban elhelyezhető reklámok körüli bizonytalanságokat. Ez a folyamat érett be azzal, hogy a hatóságokkal és az ÖRT-tel együttműködve elkészült a Podcast Reklámelhelyezési Útmutató.

*“Fontos volt, hogy egyértelműen, következetesen megfogalmazott ajánlás készüljön a témában, amely minden szakmai szereplőt segíthet abban, hogy szabálykövető módon helyezhessen el reklámokat a podcastműsorok környezetében. Mert a szabályok és irányelvek nemcsak jogi kötelezettséget jelentenek, de hozzájárulnak a podcast mint médium hitelességéhez is. A szabályozott és felelős reklámgyakorlat védi a hallgatókat, erősíti a hirdetők iránti bizalmat, és hosszú távon fenntarthatóvá teszi a piacot*” – tette hozzá Román Balázs, az IAB Hungary Audió Munkacsoportjának vezetője.

Az útmutatóban összegyűjtve találhatók meg a podcast készítésére illetve reklámfelületként használatára vonatkozó jogszabályok és irányelvek, de az ilyen típusú audiotartalmaknál használt legfontosabb fogalmak, szakkifejezések definícióit is listázza. Az utolsó, leghosszabb fejezet pedig praktikus és napi gyakorlatot segítő kérdés-válasz formában dolgozza fel a podcastreklámozás helyes gyakorlatát.

**Az ÖRT és az IAB Hungary közösen készített Podcast Reklámelhelyezési Útmutatója az Önszabályozó Reklám Testület** [**weboldaláról**](https://www.ort.hu/hirek/) **és az IAB Hungary** [**Dokumentumtárából**](https://iab.hu/dokumentumok/ort-iab-hungary-podcast-reklamelhelyezesi-utmutato/) **tölthető le.**

\*\*\*

**Az Önszabályozó Reklám Testületről**

A hazai reklámipar európai mintára 1996-ban hozta létre az Önszabályozó Reklám Testületet. Feladata, hogy biztosítsa az önszabályozás és törvényi szabályozás megfelelő összhangjának fenntartását, szem előtt tartva a megelőzés jelentőségét. Az előzetes megfelelés (compliance) érdekében készült az IAB Hungaryvel közös, „reklámozás a podcastban”témával kapcsolatos útmutató is, és ezen témakörre vonatkozóan is alkalmazzák az ún. előzetes véleménykérés (copy advice) szolgáltatást, amelynek keretében az [ÖRT](https://www.ort.hu/) a megjelenés előtti reklámok megfelelését véleményezi.

**Az IAB Hungary szervezetről**

Az [IAB Hungary](https://iab.hu/) a Magyar Reklámszövetség keretein belül 2008 novemberében létrejött tagozat, mely a nemzetközi Interactive Advertising Bureau (IAB) szakmai szervezet hazai képviselője, az IAB Europe tagja. Célja a digitális marketing iparág fejlesztése, a digitális média további erősítése, az interaktív, digitális marketingeszközök, reklámeszközök és megoldások ismertségének, használatának, elfogadottságának növelése. A magyar szakmai szervezetnek több mint 100 tagja van, köztük ügynökségek, kiadók, kutatócégek, hirdetők és az online hirdetési piacon tevékenykedő szolgáltató cégek.

A szervezet Facebook-oldala: [facebook.com/iabhungary](https://www.facebook.com/iabhungary/)
LinkedIn: [linkedin.com/company/iab-hungary](https://www.linkedin.com/company/1468491/admin/)

**További információk:**

A Podcast Reklámelhelyezési Útmutatóról:

Román Balázs
Az Audió Munkacsoport vezetője
office@iab.hu

Gerendi Zsolt
Az Önszabályozó Reklám Testület főtitkára
ort@ort.hu

Az IAB-ról:

Papliczky Pál
IAB Hungary ügyvezető
+36 30 996 3207
pal.papliczky@iab.hu